Az Európai Parlament és a Tanács 1624/2000/EK rendelete
(2000. július 10.)
a tagállamok közötti áruforgalomra vonatkozó statisztikákról szóló 3330/91/EGK tanácsi rendelet módosításáról, különös tekintettel a termékek nómenklatúrájának egyszerűsített alkalmazására
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 95. cikkére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Szerződés 251. cikkében megállapított eljárásnak megfelelően [3],
mivel:
(1) A 3330/91/EGK rendelet [4] alapján a Közösség és a tagállamok az 1993. január 1-jén kezdődő és a származási tagállam egységes adózási rendszerre történő áttérésével záruló átmeneti időszak során statisztikákat állítanak össze a tagállamok közötti termékforgalomra vonatkozóan ("Intrastat").
(2) A belső piacra vonatkozó jogszabályok egyszerűsítése a SLIM (a belső piacra vonatkozó jogszabályok egyszerűsítése) keretei között a vállalkozások versenyképességének és munkahelyteremtő képességének fejlesztését célozza.
(3) A SLIM egyik kísérleti projektjéül az Intrastat rendszer egyszerűsítését választották, és a statisztikai adatszolgáltatókra nehezedő teher enyhítése céljából a SLIM-Intrastat munkacsoport által megfogalmazott és az Európai Parlamenttel, valamint a Tanáccsal közölt egyes konkrét javaslatokat az említett intézmények támogatták.
(4) A termékek nómenklatúrájának egyszerűsített alkalmazása ilyen javaslat, mivel az adatszolgáltatók általában nehéz feladatnak tekintik a termékek osztályozását.
(5) Egyszerűsíteni kell a Közösségen belüli kereskedelemben és a külkereskedelemben egységesen alkalmazandó kombinált nómenklatúrát a rendszer alkalmazásának megkönnyítése érdekében - különösen a kis- és középvállalkozások számára; ebben az összefüggésben figyelembe kell venni a Bizottság által a tagállamokkal, valamint az európai kereskedelmi és ipari szervezetekkel a SLIM keretében folytatott megbeszélések eredményeit, fenntartva az egységes nómenklatúra elvét.
(6) Az egyszerűsítés alapjául szolgáló küszöbértékek alkalmazása a vállalkozásokra, különösen a KKV-okra nehezedő teher enyhítésének hatékony eszköze,
ELFOGADTA EZT A RENDELETET:
1. cikk
A 3330/91/EGK rendelet 28. cikke (5) bekezdése első albekezdésének helyébe a következő szöveg lép:
"(5) Az egyszerűsítés alapjául szolgáló küszöbértékek az adatszolgáltatásra kötelezett feleket teljes egészében mentesítik a 23. cikk rendelkezései alól; a 13. cikk (1) bekezdésében említett jelentésben az érintetteknek a kombinált nómenklatúra megfelelő alszámai közül kizárólag az érték szempontjából legjelentősebbnek minősülőeket kell közölniük, legfeljebb tízet, a többi terméket pedig a fennmaradó alszámok alá kell átcsoportosítaniuk a Bizottság által a 30. cikk alapján megállapítandó részletes szabályozásnak megfelelően. A fent említett alszámok tekintetében a 21. cikk második franciabekezdésében említett kódszámon kívül az áru feladási, illetve rendeltetési tagállamát és az áru értékét kell feltüntetni."
2. cikk
Ez a rendelet az Európai Közösségek Hivatalos Lapjában való kihirdetésének napját követő napon lép hatályba.
Ezt a rendeletet 2001. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. július 10-én.